Uznesenie Európskeho parlamentu o beztrestnosti v Afrike a najmä o prípade Hissèna Habrého



Úradný vestník 291 E , 30/11/2006 S. 0418 - 0420



P6_TA(2006)0101 Beztrestnosť v Afrike a najmä prípad Hissèna Habrého Uznesenie Európskeho parlamentu o beztrestnosti v Afrike a najmä o prípade Hissèna Habrého Európsky parlament, - so zreteľom na Zmluvu o Medzinárodnom trestnom súde, - so zreteľom na rezolúciu Bezpečnostnej rady OSN č. 1638, v ktorej sa požaduje, aby misia OSN v Libérii zadržala a uväznila bývalého prezidenta Taylora, ak sa pokúsi o návrat do Libérie, a previezla ho, alebo tento prevoz zabezpečila, do Sierry Leone, kde by mal byť trestne stíhaný pred osobitným tribunálom pre Sierru Leone, - so zreteľom na svoje predchádzajúce uznesenia o Čade a Libérii, najmä na uznesenie z 24. februára 2005 týkajúcom sa vydania Charlesa Taylora [1], - so zreteľom na 38. riadne zasadnutie Africkej komisie pre ľudské práva a práva obyvateľstva, ktoré sa konalo od 21. novembra do 5. decembra 2005 v Banjule v Gambii, - so zreteľom na článok 115 ods. 5 rokovacieho poriadku, A. pripomínajúc Rímsky štatút o Medzinárodnom trestnom súde a zdôrazňujúc, že už uplynulo 50 rokov odvtedy, čo OSN po prvýkrát uznala potrebu zriadiť medzinárodný trestný súd, ktorý by stíhal osoby podozrivé zo spáchania takých zločinov, akým je genocída, B. keďže generálny tajomník OSN, Kofi Annan, vyhlásil, že pre OSN je naďalej neprijateľná amnestia v prípadoch hrubého porušenia ľudských práv a že OSN takéto amnestie nemôže uznať, pokiaľ sa týkajú genocídy, zločinov proti ľudskosti a vojnových zločinov, C. konštatujúc so znepokojením, že v niektorých častiach afrického kontinentu dochádza k početným porušeniam ľudských práv a že tí, ktorí tieto zločiny páchajú, sa len zriedkavo dostanú pred súd, zatiaľ čo obetiam sa často upiera účinná pomoc, D. keďže medzinárodné právo jasne stanovuje, že vojnoví zločinci musia byť vždy postavení pred súd a že štáty sú povinné vydať osoby podozrivé zo spáchania vojnových zločinov, E. konštatujúc, že Akt o založení Africkej únie v článku 4 písm. o) výslovne odsudzuje a odmieta beztrestnosť, F. vítajúc deklarácie Africkej únie proti beztrestnosti a zastávajúc názor, že dôveryhodnosť Africkej únie by sa zvýšila, keby preukázala svoje odhodlanie prijať praktické opatrenia proti beztrestnosti porušovania ľudských práv, G. keďže početné zločiny vrátane zločinov proti ľudskosti, ktoré spáchali africkí diktátori a ich spojenci, zostávajú nepotrestané, čím sa páchajú ďalšie krivdy na príbuzných obetí a podporuje sa páchanie nových zločinov, H. konštatujúc, že 27 afrických štátov ratifikovalo Rímsky štatút a že niektoré z nich sa usilujú o zabezpečenie právnych účinkov uplatňovania Rímskeho štatútu na vnútroštátnej úrovni, I. keďže rôzni bývalí africkí diktátori, najmä Charles Taylor, Mengistu Haile Mariam a Hissène Habré a ich spojenci, ktorí spáchali závažné zločiny, sa v súčasnosti tešia pokojnému životu a úplnej beztrestnosti, J. keďže na bývalého prezidenta Čadu, Hissèna Habrého, ktorý sa zdržiava v exile, bol vydaný medzinárodný zatykač, v ktorom je obvinený zo zločinov porušenia ľudských práv spáchaných počas svojej vlády v rokoch 1982-1990, K. keďže obete využili Habrého prípad, aby žiadali väčšiu spravodlivosť a otvorili nové možnosti pre spravodlivosť nielen v Čade, ale i inde vo svete, L. keďže 24. januára 2006 Africká únia rozhodla o vytvorení skupiny právnych expertov, ktorí odporučia, kde a ako má byť Hissène Habré súdený, pričom by sa mal uprednostniť tzv. africký mechanizmus, M. keďže sa očakáva, že nigérijský prezident Obasanjo v blízkej budúcnosti oznámi, že vydá Charlesa Taylora, aby bol postavený pred súd za zločiny, ktorých sa údajne dopustil, čo mu umožní dokázať, že Nigéria je zástancom dodržiavania zásad právneho štátu v západnej Afrike, N. keďže v roku 2002 bol vytvorený osobitný tribunál pre Sierru Leone, ktorého úlohou je súdiť osoby, ktoré nesú najväčšiu zodpovednosť za vojnové zločiny spáchané počas ozbrojeného konfliktu v Sierre Leone; keďže tento osobitný tribunál obvinil Charlesa Taylora zo 17 prípadov vojnových zločinov a zločinov proti ľudskosti, O. keďže bývalý krutý etiópsky diktátor, plukovník Mengistu, i naďalej využíva azyl v Zimbabwe, 1. pripomína, že bez Medzinárodného trestného súdu, ktorý sa ako nástroj presadzovania práva zaoberá určovaním zodpovednosti jednotlivcov, by genocída a závažné porušenia ľudských práv zostali často nepotrestané; 2. zdôrazňuje, že sa stalo medzinárodným zvykovým právom, že páchateľom porušenia ľudských práv (bez ohľadu na ich postavenie) sa neudeľuje amnestia ani imunita a dôrazne sa podporuje, aby boli osoby, zodpovedné za tieto zločiny a násilie, vydané spravodlivosti; 3. pripomína, že boj proti beztrestnosti je jedným zo základných kameňov politiky EÚ v oblasti ľudských práv a vyzýva Komisiu, Radu a členské štáty Africkej únie, aby tejto otázke naďalej venovali pozornosť; 4. domnieva sa, že trvalý mier sa nedá dosiahnuť, pokiaľ budú chránení tí, ktorí sú zodpovední za systematické porušovanie ľudských práv; 5. nalieha na tie členské štáty Africkej únie, ktoré zatiaľ neratifikovali Rímsky štatút, aby tak urobili a aby prijali národný akčný plán na účinné vykonávanie Rímskeho štatútu na vnútroštátnej úrovni; 6. vyzýva Zhromaždenie hláv štátov a vlád Africkej únie, aby dôrazne žiadalo členské štáty o odsúdenie a odmietnutie beztrestnosti; 7. žiada Africkú úniu, aby prijala praktické opatrenia, ktoré by prispeli k regionálnemu úsiliu v boji proti beztrestnosti; 8. podporuje Africkú úniu, aby vytvorila vlastné inštitúcie trestného práva a zorganizovala lepšiu súdnu spoluprácu v trestných veciach medzi svojimi členmi a orgánmi iných kontinentov s cieľom znížiť beztrestnosť za zločiny proti ľudskosti, spáchané africkými orgánmi a štátnymi príslušníkmi iných kontinentov alebo s ich pomocou; 9. pripomína, že medzinárodné spoločenstvo vytvorilo mechanizmus zodpovednosti napríklad vo forme ad hoc tribunálov pre páchateľov zločinov a násilia v Rwande a v Sierre Leone a zdôrazňuje, že medzinárodné spoločenstvo musí vystupovať jednotne, aby pomohlo pri presadzovaní účinnej zodpovednosti; 10. pripomína pojednávanie Medzinárodného trestného súdu pre Rwandu v Arushe a extrémne ťažkosti, ktorým čelili vonkajší vyšetrovatelia pri predvedení osôb, zodpovedných za genocídu v Rwande v roku 1994, pred súd; 11. považuje za obzvlášť šokujúce, že osoby, ktoré sa dopustili porušovania ľudských práv pri masakre civilného obyvateľstva v Konžskej demokratickej republike, v ktorej počas šiestich rokov konfliktu zahynuli viac ako tri milióny ľudí, ako aj v oblasti Veľkých jazier, sú stále nepotrestané; 12. žiada Senegal, aby v súlade s Dohovorom OSN proti mučeniu a inému krutému, neľudskému alebo ponižujúcemu zaobchádzaniu alebo trestaniu zabezpečil spravodlivý súd Hissèna Habrého, a to v prípade, ak nebude existovať africká alternatíva, i prostredníctvom jeho vydania do Belgicka; 13. žiada Africkú úniu, aby v rámci prípadu Hissèna Habrého zabezpečila, že Senegal dodrží svoje medzinárodné záväzky ako zmluvná strana dohovoru proti mučeniu; 14. postup, ktorý africké hlavy štátov prijali v Habrého prípade, považuje za dôležitý krok, pretože ním africkí vodcovia jasne potvrdili nevyhnutnosť boja proti beztrestnosti; 15. žiada nigérijskú vládu, aby konala v pretrvávajúcich záujmoch libérijského mierového procesu, podporujúc právny štát, a vydala preto Charlesa Ghankaya Taylora jurisdikcii osobitného tribunálu pre Sierru Leone; 16. víta skutočnosť, že novozvolená libérijská prezidentka Johnson-Sirleaf práve požiadala Nigériu o vydanie Charlesa Taylora a oceňuje, že dodržala svoj prísľub, že ako prezidentka bude podporovať zodpovednosť a zásady právneho štátu; 17. žiada členské štáty, aby urobili všetko, čo je v ich silách, na zabezpečenie trestného stíhania tých štátnych príslušníkov európskych krajín, ktorí spáchali zločiny alebo sa podieľali na páchaní zločinov v Afrike a v rozvojových krajinách v iných častiach sveta, a aby zabezpečili odškodnenie obetí týchto zločinov; 18. poveruje svojho predsedu, aby toto uznesenie postúpil Rade, Komisii, Rade ministrov AKT-EÚ, vládam Čadu, Libérie, Nigérie a Senegalu, Africkej únii a generálnemu tajomníkovi OSN. [1] Ú. v. EÚ C 304 E, 1.12.2005, s. 408. --------------------------------------------------